Җирне нурга күмә алтын чәчле Сөмбелә

	Гореф-гадәтләребезне, йолаларыбызны саклап калу максатыннан Самара шәһәренең милли-мәдәни автономиясе унҗиденче тапкыр Сөмбелә уңыш бәйрәмен үткәрде. Быелгысы  яңа форматта уздырылып, аеруча истә калырлык матур булды. Чара өлкә хөкүмәте, Самараның “Яктылык” татар мәктәбе һәм өлкәбезнең татар оешмалары ярдәмендә үтте.	 Бу көнне Самараның “Заря” мәдәният йорты гөрләп торды. Сабан туе диярсең - халык мәш килеп бәйрәмгә әзерләнә. Берәүләр Мәүлет һәм Римма Низамовларның милли тәм-томнар сату нокталарына юнәлә, икенчеләре фоейда урнашкан күргәзмәләрне карап йөри.  Бу юлы алар берсеннән-берсе бай һәм шактый күп булып, экспонатлары күз явын алырлык иде. Самараның “Яктылык” татар мәктәбе укучылары табигый материаллардан аппликацияләр, авыл йортлары макетлары, әкият геройлары ясап куйганнар, ә “Мирас” музее җитәкчесе Асия ханым Сәйфетдинова  “Әбием сандыгы” күргәзмәсен тәкъдим итә. Чиккән алъяпкычлар, кулъяулыклар, суккан паласлар – нәрсә генә юк анда! Һәр бизәктә осталарның күңел җылысы, йөрәк хисләре сизелә. Нефтегорскиның “Дуслык” татар милли үзәгенең - милли ризыклар, өлкә “Туган тел” татар милли мәдәни оешмасы аксакалы, рәссам Азат ага Надировның рәсемнәр күргәзмәләре дә битараф калдырмады. “Алтын инә” ательесы хуҗабикәсе Гөлнара Насыйрованың, “Сө¬ләймановлар” студиясенең һәм халык кәсепләре остасы Миләүшә Завьялованың кул эшләре күргәзмәләре  ти-рәсендә кү¬бесенчә хатын-кызлар бө¬терелде. Ә Елховка районы вәкилләре Әх¬тәм һәм Фәнүзә Ногмановлар хал¬кыбызның борынгы көн¬күреш җиһазларын алып кил¬гәннәр. Әхтәм абый¬ның шәхси музее экспонатлары арасында 1900 елда ясалган сөт сепараторы, борынгы сәгать, гөбе һәм башка көн¬күреш кирәк-яраклары бар иде.  Камышлы районының Балыклы авылы умартачысы Аяз Сафиуллин күргәзмәгә шәхси умарталыгында булдырылган берничә төр бал, балавыз, прополис, бал алу һәм аерту җиһазлары алып килгән. Илсөяр Фәрдиева юкә кабыгыннан мунчала ясау буенча мастер-класс уздырды. Бер апа: "Кибет мунчаласы юкәнекенә җитми инде. Юынганда мик¬робларны юк итә, яхшы юа", - дигәч, башкалар да Илсөяр ападан кабык сорый башладылар. Хуҗаның күңеле киң: "Күбрәк алып киләсе булган икән", - дия-дия, кабык өләште. Аның янәшәсендә йон эрләп утыручы Гөлчирә апа Әхмәдуллина да бик актив булып чыкты. “Идел” ансамбле җитәкчесе Мидхәт Әминовның сыздырып гармунда уйнап җибәрүе булды, апа кызлардан калышмыйча биергә чыкты. Үзен “80 яшьлек әби” дип атаган була тагын! 
	Алия АРСЛАНОВА	
Бердәмлек

	№ --- | 26.11.2017	


